 На основу члана 17. Статута Фонда за развој пољопривреде општине Књажевац, а у складу са циљевима утврђеним Програмом мера подршке за спровођење пољопривредне политике и политике руралног развоја за подручје територије општине Књажевац за 2013.  годину, Управни одбор Фонда , на седници одржаној 05.08.2013. године, расписује 

КОНКУРС
ЗА ДОДЕЛУ СУБВЕНЦИЈА ЗА РАЗВОЈ СТОЧАРСТВА ИЗ СРЕДСТАВА ФОНДА ЗА РАЗВОЈ ПОЉОПРИВРЕДЕ ОПШТИНЕ КЊАЖЕВАЦ У 2013. ГОДИНИ
1.Намена улагања

Средствима Фонда за развој пољопривреде општине Књажевац (у даљем тексту: Фонд) за 2013. годину, извршиће се субвенционисање регистрованих  пољопривредних газдинстава, за набавку квалитетног женског подмладка старости од 3 до 9 месеци пореклом од уматичених мајки, у укупном износу од 8.000.000. динара. 
2.Коришћење субвенција

Право пријаве на конкурс имају носиоци регистрованих пољопривредних газдинстава са подручја општине Књажевац, чија се пољопривредна имовина (земљиште, објекти и друге непокретности) налазе на подручју општине Књажевац. Подносиоци захтева морају поседовати најмање једну одраслу краву, минимално 0,8 ха обрадиве површине по грлу у власништву или у закупу, и адекватне услове за смештај наведених грла.
3. Критеријуми за оцену захтева

 Средства субвенције предвиђена Програмом Фонда додељиваће се према следећим критеријумима:

1. средства се одобравају за реализацију на подручју општине Књажевац;
2. корисници средстава морају да имају регистровано пољопривредно газдинство;
3. предност имају млађи носиоци газдинства и незапослена лица;
4. корисници средстава морају да поседују одговарајући земљишни комплекс за чување оваца
5. корисници морају да поседују производне капацитете (изграђене објекте за смештај)
6. набављена женска приплодна телад старости од 3 до 9 месеци пореклом од уматичених мајки

4. Потребна документација за конкурисање
1. попуњен образац захтева;
2. потврда о регистрацији пољопривредног газдинства;
3. извод из регистра земљишних површина – пријављене површине;
4. фотокопија личне карте;

5. фотокопија картице текућег рачуна;

6. фотокопија пасоша за говеда, за свако набављено грло;

7. уверење о пореклу и производним особинама квалитетне приплодне стоке ( педигре ), за свако набављено грло;

8. фотокопија признанице о вештачком осемењавању мајке из кога је грло за које се подноси захтев добијено;

9. уверење о здравственом стању уколико грло није из сопственог запата.

5. Услови и начин одобравања средстава
О захтеву за коришћење субвенције за развој сточарства, одлучује Управни одбор Фонда. Фонд за развој пољопривреде општине Књажевац ће образовати Комисију која ће проверити на лицу места податке дате у захтеву, као и и то да ли подносилац захтева испуњава услове за доделу субвенције. Фонд не разматра непотпуне захтеве. 

Међусобна права и обавезе у вези са коришћењем субвенције уређују се Уговором који закључују Фонд и корисник средстава.
6. Подношење захтева за коришћење  средстава субвенције
Захтев за коришћење субвенција са траженом документацијом се доставља Фонду за развој пољопривреде општине Књажевац, Милоша Обилића 1,  са назнаком „Субвенције за развој сточарства општине Књажевац 2013”, искључиво путем поште или писарнице Општине Књажевац.

Подносилац захтева може да оствари право на коришћење субвенције само по једном захтеву.
Захтев и приложена документација остају трајно у архиви  и не враћају се подносиоцу. 

Конкурс је отворен до утрошка обезбеђених средстава а најкасније до 01.12.2013. године. Непотпуни и неблаговремени захтеви неће бити разматрани.


Лица која су остварила право на коришћење кредитних средстава и субвенција по конкурсима Фонда из претходних година, а нису испунила своје обавезе у складу са тим конкурсима, немају право на коришћење средстава по овом конкурсу.
Конкурс објавити преко средстава јавног информисања, на веб сајту општине Књажевац www.knjazevac.rs и Агенције за развој општине Књажевац www.ark.rs, огласној табли општине Књажевац и у насељеним местима Општине.
Све додатне информације могу се добити на телефон: 
019/731-256 Агенција за развој општине Књажевац или у просторијама Агенције у улици Цара Душана 19.

Број 


                                                         ПРЕДСЕДНИК УПРАВНОГ ОДБОРА

05.08.2013 године                                                                  
Књажевац                                                                                                             

